Operačný program Integrovaná infraštruktúra 2014 – 2020 - všeobecne

Operačný program Integrovaná infraštruktúra pokrýva tematické oblasti: doprava a zlepšovanie prístupu k informáciám a komunikačným technológiám, ich využívania a kvality. Priority a ciele programu podporujú napĺňanie priorít stratégie Európa 2020 a Národného programu reforiem Slovenskej republiky 2013.

EK pre programové obdobie 2014 – 2020 vypracovala 11 tematických cieľov, ktoré sú spoločné pre politiku súdržnosti, vidiecky rozvoj a pre námornú a rybársku politiku. Zabezpečujú, aby zásahy v rámci týchto politík smerovali k dosiahnutiu spoločných cieľov. Tieto tematické ciele prevádzajú stratégiu Európa 2020 na operačné ciele, ktoré budú podporované práve cez fondy spoločného strategického rámca.

Cieľom rozvoja dopravnej infraštruktúry SR je reagovať na existujúce problémy na infraštruktúre a zároveň predchádzať prognózovaným negatívnym stavom na dopravnej sieti. Zameranie rozvoja dopravnej infraštruktúry v SR v programovom období 2014 – 2020 vychádza predovšetkým z požiadaviek na zlepšenie kvality dopravnej infraštruktúry, najmä železničnej a cestnej dopravy, s prihliadnutím na zvyšovanie bezpečnosti, spoľahlivosti, prístupnosti a efektívnosti dopravy.

V oblasti informatizácie je zámerom zlepšenie dostupnosti, používania a kvality informačnokomunikačných technológií prostredníctvom:

- posilnenia aplikácií Informačno-komunikačných technológií (ďalej len „IKT“) v rámci elektronickej štátnej správy,

- vývoja produktov a služieb IKT,

- rozširovania širokopásmového pripojenia a zavádzanie vysokorýchlostných sietí.

Globálnym cieľom operačného programu je podpora trvalo udržateľnej mobility, hospodárskeho rastu, tvorby pracovných miest a zlepšenie podnikateľského prostredia prostredníctvom rozvoja dopravnej infraštruktúry, rozvoja verejnej osobnej dopravy a rozvoja informačnej spoločnosti.

Vytýčené ciele OP II budú napĺňané prostredníctvom 8 prioritných osí:

Kohézny fond:

- Prioritná os 1 - Železničná infraštruktúra (TEN-T CORE),

- Prioritná os 2 - Cestná infraštruktúra (TEN-T CORE),

- Prioritná os 3 - Verejná osobná doprava,

- Prioritná os 4 - Infraštruktúra vodnej dopravy a letisková infraštruktúra,

Európsky fond regionálneho rozvoja:

- Prioritná os 5 - Železničná infraštruktúra (mimo TEN-T CORE),

- Prioritná os 6 - Cestná infraštruktúra (mimo TEN-T CORE),

- Prioritná os 7 - Informatizácia spoločnosti,

- Prioritná os 8 - Technická pomoc.

verejne sprístupnené dielo MEDIA COELI ® podmienky: [www.mediacoeli.sk](http://www.mediacoeli.sk/detail-29-mediacoeli_Licen%C4%8Dn%C3%A1_dohoda_na_verejne_spr%C3%ADstupnen%C3%A9_diela_MEDIA_COELI_%C2%AE.html)

Váš konzultant: